

**Kabinet grafike**

**Department of prints and drawings**

izložba: ***Giovanni Battista Piranesi i vedutistički odjeci / Iz fundusa Kabineta grafike HAZU***

**virtualna** izložba Kabineta grafike HAZU

[https://piranesi.kabinet-grafike.hazu.hr](https://piranesi.kabinet-grafike.hazu.hr/)

vrijeme održavanja: siječanj

autorica izložbe: Ana Petković Basletić, viša kustosica

Muzejske institucije tijekom 2020. i 2021. godine nizom pojedinačnih međunarodnih memorijalnih izložbi od Rima i Londona preko Bassana del Grappa, Venecije, Rotterdama, Kopenhagena i Berlina pa sve do New Yorka obilježava tristotu godišnjicu rođenja Giovannija Battiste Piranesija (1720. – 1778.), posljednjeg velikog starog majstora talijanske grafike i najvećega grafičkog genija nakon Rembrandta. Rođendanskom jubileju pridružuje se i Kabinet grafike Hrvatske akademije znanosti i umjetnosti izložbom iz fundusa *Giovanni Battista Piranesi i vedutistički odjeci*.

Slavljenička prigoda potaknula nas je da se posvetimo bakropisima obitelji Piranesi, jednoj od rijetko većih majstorskih sastavnica Stare zbirke i zbirke 19. stoljeća. U Kabinetu grafike čuva se ukupno četrdeset i devet grafika Piranesijevīh, od kojih je dvanaestak Giambattistinih, dok su ostali radovi njegova sina Francesca. U nedostatku cjelovitog majstorova opusa i njegovih integralnih cjelina, izložba umjesto monografskog pristupa širi kontekst predstavljanja odjecima Giambattistinih djela kako u radovima njegova sina Francesca tako i unutar grafičke produkcije veduta drugih grafičara na prijelazu iz 18. u 19. stoljeće, nastalih za tržišne potrebe *Grand Toura* i ranih turista. Bez obvezujuće ukupnosti stvaralaštva, fokusiranim pogledom izbliza na naše listove antologijske serije *Vedute di Roma* (od 1740-ih do smrti) te rasute listove serijâ *Antichità Romane de' Tempi della Repubblica e de' primi Imperatori* (1748.), *Campius Martius Antiquae Urbis Romae* (1762.), *Vasi, Candelabri, Cippi, sarcofagi, tripodi, lucerne ed ornamenti antichi* (1778.) i *Différentes vues de quelques Restes de trois grands Edifices qui subsistent encore dans le milieu de l' ancienne Ville de Pesto autrement Posidonia qui est située dans la Lucania* (1778.), produbljujemo katalošku i interpretativnu obradu radova uspostavljajući kronološke granice te trasiramo genezu umjetničkog rukopisa u vremenskoj progresiji. Sistematizacijom listova unutar stvaralaštva i kasnijih kalkografskih izdanja te konteksta vremena ocrtavamo fizionomiju autorskog opusa kroz tri ključne Piranesijeve preokupacije – arheologiju, vedutizam i primijenjenu umjetnost, ali se i dotičemo složenog pitanja difuzije i brojnosti naklada koje nadilaze Piranesijev životni vijek, pritom upozoravajući na problematiku kvalitete naknadnih izdanja te aporije autorstva oca i sina u kasnijim serijama. Izložbenu jezgru reprezentativnih grafičkih listova Giovannija Battiste Piranesija proširili smo na odabrane grafike iz serije *Antiquités de la Grande Gréce* (1804. – 1807.) njegova sina Francesca, najbližeg Giovannijeva sljedbenika i nastavljača, te na desetak ostvarenja nekolicine talijanskih klasicista u kojima se prepoznaju odjeci vedutističkih kompozicija velikog majstora. Proširenjem referencijalnog okvira na sina i rimske vedutiste s jedne strane otvaramo pitanje odnosa i valorizacije Francescova djela u sjeni oca, dok s druge kontekstualiziramo kulturološki fenomen *Grand Toura*, kao i sretan usud kultnih veduta nenadmašnog Giovannija Battiste Piranesija.

Ana Petković Basletić

**A. Hebranga 1, 10000 Zagreb, tel/fax. 00 385 1 48 95 390; e-mail: [kabgraf](mailto:kabgraf" \l "hazu.hr)@hazu.hr,** [**www.kabinet-grafike.hazu.hr**](http://www.kabinet-grafike.hazu.hr/)

OIB 61989185242; MB 3205207